Ikeys se mediese fakulteit skort klasse en eksamens opUniversiteit van Kaapstad Bongani Mayosi, dekaan van die fakulteit gesondheidswetenskappe aan die Universiteit van Kaapstad, het Donderdag in ŉ verklaring uitsluitsel gegee oor die lesings en eksamens by dié fakulteit vir die res van die jaar. Mayosi het verduidelik die universiteit het Maandag sy deure oopgemaak te midde van studentebetogings wat met universiteitskwessies en die nasionale eis vir gratis gedekoloniseerde onderrig verband hou. “Alle voorgraadse klasse, van aangesig tot aangesig, is gevolglik opgeskort in ander fakulteite by die universiteit. Die fakulteit gesondheidswetenskappe het egter sy klasse voortgesit, wat noodsaaklik is vir onderrig en leer, met die doel om alle opleidingsaktiwiteite in 2016 af te handel,” het hy gesê. “Die fakulteit het egter die afgelope drie dae grootskaalse ontwrigting beleef in die eerste-, tweede- en derdejaarstudente van ons voorgraadse akademiese programme en dit het dit onmoontlik gemaak om die leerprogram voort te sit. Talle studente kon óf nie die klasse bywoon nie weens hul betrokkenheid by die betogings, óf gegewe die gespanne toestande wat hulle tydens meeste lesings ervaar het,” het Mayosi verduidelik. “Die situasie het tot verdeeldheid en konflik tussen studente gelei en ons personeel het hoë stresvlakke beleef. Die toestand het só vererger, dat dit nie meer voordelig is vir onderrig en leer nie. Die dekaan en die dekaan se raadgewende komitee het besluit om alle leer- en onderrigaktiwiteite vir jaar 1 tot 3 van alle voorgraadse programme op te skort, en beplan om dit tydens ŉ mini-semester in Januarie 2017 te voltooi.” Mayosi het verduidelik die mini-semester sal ŉ periode wees waar die 2016 akademiese werk aan die begin van 2017 afgehandel sal word, gevolg deur die finale eksamen wat in November 2016 moes plaasvind. “Ons verwag dus dat die eerste akademiese aktiwiteit van die 2017 akademiese jaar later as gewoonlik sal begin.” “Aangesien alle akademiese aktiwiteite vir eerste-, tweede-, en derdejaars opgeskort is, mag dié studente onmiddellik terugkeer huis toe,” het Mayosi bevestig. Hy het gesê die fakulteit gesondheidswetenskappe is verbind daartoe om met die provinsiale en nasionale departemente saam te werk om gesondheid- en maatskaplike ontwikkelingsondersteuning te bied deur dienslewering en kliniese opleiding en onderrig. “Die finalejaarstudente in die departement van gesondheid en rehabilitasiestudies en die vierde-, vyfde-, en sesdejaarstudente in die MBChB-program wat kliniese opleiding ontvang op die gesondheidsdiensplatform, sal steeds hul studies in 2016 afhandel.” Mayosi het studente aangemoedig om enige vrae aan hul klasverteenwoordigers te rig.